
Átszellőztetett homlokzatburkolati rendszerek BIM alapú energetikai tervezése

Jelenleg az építőipar az egyik legkevésbé digitalizált iparágak közé tartozik, továbbá az emberi
kibocsátás egyik legjelentősebb forrása. Ennek kiküszöbölésére az elmúlt évtized során,
valamint a 4. ipari forradalomnak köszönhetően az építőiparban egyre elterjedtebb körben
használják az építmény-információs modellezést (BIM), amely alapvető fontosságú a
digitalizáció és az építési helyszín közötti hiányosságok áthidalásához.
Szerelt, hátul szellőztetett homlokzatburkolati rendszerek tervezési folyamata a szakmában
még szinte kizárólag CAD szoftverek felhasználásával történik, a komplex részletek
kidolgozása legritkább esetekben valósul meg BIM alapokon. Ezen részletek, illetve maga a
homlokzati kialakítás épületfizikai tervezése leggyakrabban csak egyszerűsített módszerekkel,
vagy ritkább esetben a részletek különálló numerikus modellezésével történik. Ezáltal a teljes
átszellőztetett homlokzatburkolati rendszer együttes viselkedését nem modellezik, így a
rögzítőrendszer optimális tervezése sem képzelhető el, amennyiben nem készül BEM modell a
teljes szerkezetről.
Korábbi TDK dolgozatomban végeselemes multifizikai szoftverkörnyezet alkalmazásával 3Ds modellezéssel vizsgáltam, hogy átszellőztetett homlokzatburkolati rendszerek esetében az
egyes rögzítő konzolok által okozott pontbeli hőhidak mekkora hatással vannak a teljes épületre
számolt hőátbocsátási tényezőre, valamint, hogy a hőhídmegszakítók milyen mértékben tudják
csökkenteni a felmerülő hőveszteségeket.
Jelen kutatásban egy BIM alapokon modellezett, átszellőztetett homlokzatburkolattal
rendelkező teljes épület homlokzati modelljét előállítva készítettem a teljes homlokzatot
magában foglaló numerikus modellt. Először az épület teljes geometriai modelljét felhasználva
készítettem el a numerikus szimulációt, hogy megkapjam a homlokzati falszerkezetek
rétegtervi hőátbocsátási tényezőjét. Ezt követően pedig meghatároztam a teljes
homlokzatburkolat alszerkezet épületfizikai hatását, beleértve a tartókonzolokat és
rögzítőrendszert, valamint a hőszigetelést rögzítő dübeleket is. E hatásokat külön-külön is
megvizsgáltam, ezáltal látható, hogy az egyes elemeknek egy teljes homlokzatot vizsgálva
mekkora hatása van a szerkezet átlagos hőátbocsátási tényezőjére.



